Malaysian Digest, 13 Disember 2012

|  |
| --- |
| ['Ada Lepasan SPM Tidak Tahu Membaca, Menulis'](http://www.malaysiandigest.com/bahasa-melayu/193101-ada-lepasan-spm-tidak-tahu-membaca-menulis.html)  |

|  |
| --- |
|  |
|  |
| **KUCHING:** Pengarah Institut Pembangunan Profesional, Open University Malaysia Profesor Dr Selvaraj Oyyan Pillay mendedahkan terdapat lepasan Sijil Pelajaran Malaysia (SPM) yang tidak tahu membaca dan menulis.“Saya bertanggungjawab mengendali dan melatih pelajar serta membawa mereka menyertai industri. Saya amat terkejut kerana mendapati ada dalam kalangan mereka ini yang merupakan lepasan SPM tidak pandai membaca atau menulis,” katanya.Beliau berkata demikian ketika ditemui selepas membentangkan kertas kerja bertajuk ‘Isu-isu Pendidikan: Merapatkan Jurang Pencapaian Antara Bandar dan Luar Bandar’ pada Forum Pendidikan KTS di KTS Garden di sini, semalam.Forum itu diadakan sempena sambutan Ulang Tahun Ke-50 KTS.Dr Selvaraj memberitahu, beliau mendapati tiga pelajar mengalami masalah tersebut di Selangor dan dua atau tiga orang lagi di Sabah dan Sarawak ketika hendak mendaftar untuk mengikuti program-program latihan vokasional.Mereka, katanya, adalah pelajar yang tercicir selepas Tingkatan 5 dan mempunyai latar belakang keluarga yang tidak berpendidikan.“Perkara ini berlaku di Sarawak dan Semenanjung Malaysia. Inilah kes yang saya sendiri nampak, bagaimana pula dengan kes yang saya tidak lihat? Kita mesti mencari sebab mengapa ia berlaku.“Kerajaan melakukan yang terbaik untuk memperkenalkan dasar pendidikan yang bagus tetapi di peringkat pelaksana, sesuatu yang tidak kena berlaku. Jika pelajar telah melalui sistem pendidikan negara, beliau seharusnya pandai menulis dan membaca,” katanya.Beliau menambah, apabila pelajar terbabit tidak pandai menulis atau membaca, mereka tidak boleh mengikuti sistem pendidikan vokasional dan hanya satu cara untuk membantu ialah menggalakkan mereka mengikuti program praktikal atau kursus-kursus pemahaman asas.Selepas itu, jelasnya pelajar, terbabit akan diperkenalkan dengan program-program peringkat sijil seperti penyediaan minuman dan makanan.Bagaimanapun, katanya, tidak ramai pelajar mempunyai semangat tinggi untuk kekal dalam sistem pendidikan tersebut kerana ada yang malu dan mengambil keputusan untuk tidak meneruskan pengajian.Sementara itu, ketika membentang kertas kerjanya, Selvaraj berkata, beberapa faktor menyumbang kepada pencapaian pelajar di luar bandar antaranya pengagihan bantuan yang tidak adil menyebabkan guru terpaksa berkongsi kerusi atau meja dan kesesakan pelajar di dalam bilik darjah.“Ini akan mempengaruhi pencapaian pelajar dan tidak kurang juga menjejaskan motivasi guru untuk mengajar dengan baik.“Justeru, beberapa langkah harus diambil seperti menyasarkan pelajar yang memerlukan perhatian khusus, menambah baik kaedah serta kemudahan pembelajaran dan pengajaran di sekolah, menempatkan guru berkualiti di sekolah berprestasi rendah dan sistem pendidikan negara harus bebas daripada pengaruh politik,” tegasnya.- Utusan Borneo |
|  |